«Norske Talenter»-Angelina på amerikansk talkshow
«The View» er inne i sin 18. sesong, og flere kjente personer, blant dem president Barack Obama, har gjestet talkshowet. I går var det Angelina Jordan sin tur å stå på scenen. - Jeg synger fra hjertet til alle slags folk, å kunne opptre for så mange mennesker betyr enormt for meg. Det var en utrolig opplevelse, sa åtteåringen i en e-post til VG etter opptredenen. Sara Astar, mor til Angelina, kan fortelle at «The View»-produsent Ed Miller mener det amerikanske folket vil elske Angelina, og at de ønsker å se mer av henne. YouTube: Se klippet her!(ekstern lenke) Talkshowet har flere ganger vunnet priser for «beste talkshow», og i panelet sitter Whoopi Goldberg, Rosie O'Donnell, Rosie Perez og Nicolle Wallace. I showet fokuserer de på ulike sosiale og politiske problemstillinger, og diskuterer dagsaktuelle temaer med hverandre, og inviterte gjester. Det er ikke første gang amerikanske medier roser den talentfulle åtteåringen, ifølge Astar. Ellen DeGeneres skal også ha forsøkt å få åtteåringen på sitt talkshow, men Angelina var på den tiden deltaker i «Norske Talenter», som hun senere vant, og kunne ikke være med. - Vi er i dialog med NBC for å finne en dato, sier moren.
I går fikk amerikanske TV-seere se Angelina (8) opptre på talkshowet «The View».